**2023 M. LIEPOS MĖN. ŠVEDIJOS EKONOMINĖS SITUACIJOS APŽVALGA**

**Pagrindinės naujienos trumpai:**

* **Verslas nerimauja dėl galimų švediškų prekių boikotų musulmoniškose valstybėse**
* **Didieji Švedijos bankai per antrąjį 2023 m. ketvirtį uždirbo milijardus kronų, situaciją kritikuoja Vyriausybė**
* **Rusijos suskystintų gamtinių dujų (SGD) importas į Švedijos rinką vis dar nestabdomas**
* **Didžioji dalis Švedijos gyventojų pritaria euro įvedimui**
* **Švedijoje elektrinių automobilių pardavimai beveik sustojo**
* **Švedijoje žymiai išaugo bankrotų skaičius, mažėją naujai steigiamų įmonių skaičius**
* **Švedijos verslai neskuba trauktis iš Rusijos rinkos**
* **Prognozuojamas dvišalis Švedijos-Turkijos prekybos augimas**
* **Švedijoje didėja namų ūkių įsiskolinimas**

**Verslas nerimauja dėl galimų švediškų prekių boikotų musulmoniškose valstybėse**

Liepos mėn. Švedijoje viena aktualiausių temų buvo Stokholme vykusios demonstracijos, kurių metu buvo deginamas ir trypiamas Koranas. Švedijos Vyriausybė griežtai pasmerkė šias akcijas, tačiau pagal Švedijos įstatymus, jos galimos. Tai piktina musulmoniškas valstybes, kurioje reakcijos buvo įvairios nuo tokiais atvejais įprastų ambasadorių iššaukimų pasiaiškinti arba diplomatinių atstovų išsiuntimo iš šalies iki ypač grėsmingų ir neįprastų, pavyzdžiui, kaip įsiveržimo į Švedijos ambasadą Bagdade arba kurį laiką Irako taikytą švediškų prekių boikotą. Būtent pastarasis iššaukė švediškos verslo rūpestį. Irakas buvo sustabdęs leidimus švediškoms įmonėms vystyti veiklą Irake, skelbė ir švediškų verslų boikotą, nors vėliau jį atšaukė. Žiniasklaidoje pranešama, kad kai kurios Švedijos įmonės, ypač tos, kurios turi aktyvias veiklas musulmoniškose valstybėse, jaučia nerimą, nors viešai to nekomentuoja. Reaguojant į situaciją, Tarptautinio vystomojo bendradarbiavimo ir užsienio prekybos ministras J. Forssell pakvietė apie 20 švediškų kompanijų į susitikimą, kuriame buvo aptartos galimos grėsmės ir Vyriausybės planai, kaip spręsti šią situacija. Šiuo metu Švedija kartu su Danija ieško būdų kaip de-eskaluoti susiklosčiusią situaciją.

**Didieji Švedijos bankai per antrąjį 2023 m. ketvirtį uždirbo milijardus kronų, situaciją kritikuoja Vyriausybė**

Paskelbti 2023 m. pirmojo ketvirčio duomenys yra rekordiniai – trys didžiausi Švedijos bankai SEB, Swedbank ir Handelsbanken per metų pradžią uždirbo 10 mlrd. SEK. Tokie skaičiai nematyti nuo pat 2008 m. krizės, juos pagrindine sukėlė kurį laiką buvusios neigiamos palūkanų normos, skatinusios švedus imti būsto paskolas. Palūkanoms išaugus, išaugo ir bankų pelnai. Susiklosčiusią situaciją sukritikavo finansų ministrė E. Svantesson, kuri šią bankų sėkmę pavadino ,,įžeidžiančia“. Ministrė referavo į šalį sukausčiusią recesiją, aukštą infliaciją ir mažėjančias namų ūkių pajamas. Esą valstybei esant tokioje situacijoje visos pusės turi prisiimti atsakomybę. Ministrė pabrėžė, kad ši situacija kelia klausimų apie konkurencingumą, ypač atkreipiamas dėmesys į tai, kad bankai skuba pakelti palūkanų normas skolinamiems pinigams, tačiau to nedaro su banke esančiomis žmonių santaupomis. Neatmetama tikimybė ateityje imtis politinių priemonių padidinti konkurenciją sektoriuje. Bankai tokius pareiškimus atremia tuo, kad esant krizinei situacijai būtina, kad bankai turėtų stabilią finansinę situaciją ir būtų mokūs.

**Rusijos suskystintų gamtinių dujų (SGD) importas į Švedijos rinką vis dar nestabdomas**

Nors visos politinės partijos pasisako už gamtinių dujų importo iš Rusijos stabdymą, portalo *Svenska Dagbladet* atliktas tyrimas rodo, kad jos dar patenka į Švedijos rinką. Pranešama, kad Suomijos valstybės dalinai valdoma įmonė *Gasum* perka suskystinas dujas iš Rusijos ir jas gabena į Švediją, kur pardavinėja tiesiogiai klientams, įskaitant ir tokius įmones, kaip plieno gamintoją SSAB. Švedijos energetikos ministrė E. Busch komentuodama situaciją pabrėžė, kad suskystintos dujos nėra įtrauktos į ES sankcijų sąrašus, o *Gasum* pardavinėjamos dujos Švedijoje didžiąja dalimi yra iš Norvegijos. Jeigu ES priims sprendimą įtraukti dujas į sąrašą, tokiu atveju šios dujos nepateks į Švediją. Taip pat, atkreiptas dėmesys, kad gamtinės dujos Švedijoje sudaro tik 3% visos energijos rinkos.

**Didžioji dalis Švedijos gyventojų pritaria euro įvedimui**

Švedijos krona jau nuo pat metų pradžios stabiliai silpnėja, liepos pradžioje kursas siekė 11,91 SEK už 1 EUR, tai – rekordiškai žemas kursas. Silpna krona nėra gerai Švedijos verslui, mažėja ir gyventojų perkamoji galia. Teigiama, kad Švedijos verslas yra tarptautinis, daugelis įmonių turi padalinius užsienyje, vykdo nuolatinius didelio masto projektus, silpna krona lemia tokių įmonių augančius nuostolius. Žiniasklaidoje euro įvedimo tema jau sulaukia didesnio dėmesio, išplatinta visuomenės apklausa, kuri rodo, kad 54% švedų pritaria euro įvedimui. Valdančiosios Liberalų partijos lyderiai bei opozicinės Centro partijos lyderiai kol kas yra vieninteliai šiuo metu aiškiai pasisakę už euro įvedimą, kitos partijos kol kas šio klausimo nekomentuoja.

**Švedijoje elektrinių automobilių pardavimai beveik sustojo**

Stipriai sumažėjus elektromobilių pardavimams Švedijoje, dabar vyksta jų išpardavimai. Elektromobilių kainos pastaruoju metu nebuvo koreguojamos, todėl pirkėjai į naujus automobilius neinvestuoja jau kurį laiką. Susidariusios situacijos priežastis - subsidijų atšaukimas ir didelės palūkanų normos. Elektromobilių platintojai ragina Vyriausybę imtis naujų priemonių, kurios ir skatintų gyventojus įsigyti netaršius automobilius, ir prisidėtų prie žalinimo tikslų.

**Švedijoje žymiai išaugo bankrotų skaičius, mažėją naujai steigiamų įmonių skaičius**

Verslo bankrotų skaičius birželio mėnesį padidėjo 31% lyginant su tuo pačiu laikotarpiu 2022 m. Per pirmąjį šių metų pusmetį, bankrotų skaičius buvo didžiausias per pastaruosius 10 metų, ypač viešbučių ir restoranų sektoriuje, čia ekstremalus bankrotų skaičiaus didėjimas tęsiasi jau antrą mėnesį iš eilės. Palyginus su praeitų metų tuo pačiu laikotarpiu restoranų sektoriuje bankrotų skaičius padidėjo 90%. Per pirmąjį šių metų pusmetį, lyginant su tuo pačiu laikotarpiu pernai, naujai įsteigtų verslų skaičius sumažėjo 18 %. Plėtrai sutrukdė keli veiksniai, tokie kaip didelės palūkanų normos ir susirūpinimas pasaulio padėtimi

**Švedijos verslai neskuba trauktis iš Rusijos rinkos**

Po birželį vykusio viešo nepasitenkinimo Mondelez įmonių grupės veikla Rusijoje, Švedijos žiniasklaidoje kiekvienas atvejis, kuomet švediška įmonė vis dar veikia Rusijoje sulaukia didelio dėmesio. Liepą žiniasklaidoje buvo nagrinėjamos kelios istorijos. Švedijos tarptautinis ledų gamintojas „Unilever“ pernai Rusijos rinkose uždirbo daugiau nei 100 mln. eurų, o jos dukterinė įmonė „Unilever Rus“ sumokėjo apie 50 mln. dolerių Rusijos biudžetui.  Ši švediška įmonė jau įtraukta į Ukrainos juodąjį sąrašą. Nepaisant to, Švedijoje veikiantys maisto tinklai „ICA”, „Coop” ir „Axfood” „Unilever” produkcijos pardavimų nestabdo. Švedų kasybos ir infrastruktūros įrangos gamintojas „Epiroc“ bei kita Švedijos įmonė „Embracer”, dirbanti su vaizdo žaidimais, taip pat nesitraukia iš Rusijos rinkų. Pastarosios apyvarta per keturias Rusijoje įkurtas bendroves šiuo metu siekia 350 mln. Švedijos kronų.

**Prognozuojamas dvišalis Švedijos-Turkijos prekybos augimas**

Vienas iš septynių Švedijos ir Turkijos susitarimo, pasirašyto Vilniuje vykusio NATO viršūnių suvažiavimo metu, punktų yra padidinti ar net maksimizuoti prekybą ir investicijas tarp dviejų šalių. Kadangi šį kartą susitarimas pagrįstas abipusiu interesu, tai galėtų paskatinti šalių verslo ryšių stiprinimą. Panašu, jog Švedijos verslas didele Turkijos rinka domisi labiau, nei Turkija domisi Švedijos. Šiais metais Turkija yra 18-a pagal dydį Švedijos prekybos partnerė, o bendras importas ir eksportas 2022 m. siekė 36,5 mlrd. Švedijos kronų. Turkijoje atstovaujama per 400 švediškų įmonių, 125 iš jų Turkijoje veikia tiesiogiai. Nors susitarime numatyta dar labiau intensyvinti prekybinius santykius, konkrečios priemonės nėra detalizuojamos, švediškoje žiniasklaidoje spėliojama, kaip iš tiesų atrodys šių santykių skatinimas.

**Švedijoje didėja namų ūkių įsiskolinimas**

Valstybinė skolų agentūra (šved. *Kronofogdemyndigheten*) praneša, kad nuo 2023 m. pradžios agentūros administruojamos skolos išaugo nuo 101 mlrd. iki 109 mlrd. SEK. Tam įtakos turi aukšta infliacija, didelės palūkanos, pabrangęs maistas ir išaugusios elektros kainos. Prognozuojama, kad situacija 2024 m. gali dar pablogėti. Labiausiai daugėja skolų, kurias sudaro negrąžinti mokesčiai, kitos skolos valstybei, asmeninės skolos įmonėms ir švedų kreditų naudojimas apsipirkinėjant. Daugelis žmonių - finansiškai pažeidžiami, todėl, netekus darbo ar susirgus, greitai įsiskolina. Taip pat kaltinamos ir paskolos asmeniniam vartojimui, kurios per pastaruosius penkerius metus išaugo tris kartus ir dabar siekia apie 9 mlrd. SEK.

**Pastabos:** nurodytos piniginės sumos perskaičiuotos pagal kursą 1 EUR = 11,70 SEK

**Esant poreikiui, Lietuvos ambasada galėtų pateikti detalesnę informaciją apie apžvalgoje minimus Švedijos ekonomikos įvykius ir tendencijas. Prašome atskirai informuokite apie jūsų pageidavimą gauti šią informaciją** augustinas.uleckas@urm.lt